[{"text_idx": "#000006", "text": "Kelkaj lernolibroj estas malfacilaj. Kelkaj estas tro facilaj. Kelkaj aliaj celas helpi lingvolernantojn per rakonto, kiu iom post iom farig\u0302as pli malfacila dum la legado. La au\u0306toro akompanas la legantojn ekde la tre simpla unua c\u0302apitro g\u0302is la pli postulaj c\u0302apitroj en la fino."}, {"text_idx": "#000007", "text": "La teorio Nakamura estas tia libro. Anna Lo\u0308wenstein (kiu estas ankau\u0306 la c\u0302efredaktoro de uea.facila) verkis g\u0302in antau\u0306 kelkaj jaroj por la konata Esperanto-retejo lernu.net. La rakonto estas la bazo de g\u0302ia reta Esperanto-kurso en dudek ses lecionoj."}, {"text_idx": "#000008", "text": "G\u0302is antau\u0306 du jaroj, la belegajn kaj altkvalitajn ilustraj\u0302ojn de la kurso oni povis g\u0302ui nur interrete. Ne plu. La tuta rakonto aperas nun paper-forme kiel c\u0302arma aventuro pri tempo-vojag\u0302ado. La plenkolorajn bildojn oni povas admiri legante la nau\u0306dekpag\u0302an libron."}, {"text_idx": "#000009", "text": "Fakte, belaj ilustraj\u0302oj aperas en c\u0302iu pag\u0302o. Oni povas vidi ilin, c\u0302apitron post c\u0302apitro, se oni tralaboras la kurson en lernu.net. Tamen, kiam oni sekvas la kurson interrete, oni ne povas legi la postajn c\u0302apitrojn antau\u0306 ol finstudi la antau\u0306ajn. Ne eblas salti de iu parto de la rakonto al iu alia posta parto. Tial la au\u0306toro deziris, ke la rakonto aperu ankau\u0306 en la formo de aparta libro, tiel ke la homoj povu legi kaj g\u0302ui g\u0302in simple kiel rakonton, sen la neceso samtempe fari c\u0302iujn ekzercojn."}, {"text_idx": "#000011", "text": "La libro estas certe tau\u0306ga kaj rekomendinda por komencantoj, kaj progresas lingve de nivelo A1 g\u0302is B1. Tamen, ec\u0302 pli spertaj legantoj povas g\u0302ui tiun c\u0302i buntan, c\u0302arman kaj atentokaptan scienc-fikcian rakonton."}, {"text_idx": "#000013", "text": "admiri: opinii, ke io au\u0306 iu estas pli ol normale bona au\u0306 bela."}, {"text_idx": "#000014", "text": "bunta: mult-kolora, miks-kolora; kun multaj diversaj aspektoj.\nc\u0302apitro: dividaj\u0302o de libro, signita per nomo au\u0306 numero.\nilustraj\u0302o: desegnaj\u0302o au\u0306 bildo aldonita al teksto.\nrolulo: aganto en teatraj\u0302o, filmo au\u0306 libro, kaj ankau\u0306 en ludoj.\nscienc-fikcio: rakonto pri la estonteco, ofte kun imago pri la scienco kaj teknikoj de estonta mondo, vojag\u0302ado ekster nia sun-sistemo, tempo-vojag\u0302ado kaj simile."}, {"text_idx": "#000016", "text": "Per tiu kurso mi lernis, kaj mi neniam dankos sufic\u0302e la farinton de g\u0302i :)."}, {"text_idx": "#000019", "text": "Dankon pro via komento, Serge. Mi estas felic\u0302a pro tio, ke vi trovis la artikolon interesa kaj ke g\u0302i instigis vin al a\u0302cetado de la libro. G\u0302uu kaj la libron kaj la sekvajn c\u0302apitrojn en Lernu.net!"}, {"text_idx": "#000020", "text": "Eblas afis\u0302i nun kaj registrig\u0302i poste.\nSe vi jam havas konton, ensalutu nun por afis\u0302i uzante g\u0302in."}]